CELEX: C2004/179/29
Language: el
Date: 2004-07-10 00:00:00
Title: Υπόθεση T-170/04: Προσφυγή της FederDOC — Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italiani και λοιπών κατά Επιτροπής των Ευρωπαϊκών Κοινοτήτων, που ασκήθηκε στις 18 Μαΐου 2004

10.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 179/15
            
         Προσφυγή της FederDOC — Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italiani και λοιπών κατά Επιτροπής των Ευρωπαϊκών Κοινοτήτων, που ασκήθηκε στις 18 Μαΐου 2004
   (Υπόθεση T-170/04)
   (2004/C 179/29)
   Γλώσσα διαδικασίας: η ιταλική
   Οι FederDOC — Confederazione nazionale dei Consorzi volontari per la tutela delle denominazioni di origine e delle indicazioni geografiche tipiche dei vini italiani και λοιποί, εκπροσωπούμενοι από τους δικηγόρους Luciano Spagnuolo Vigorita, Paolo Tanoni και Roberto Gandin, άσκησαν ενώπιον του Πρωτοδικείου των Ευρωπαϊκών Κοινοτήτων στις 18 Μαΐου 2004 προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει τον κανονισμό (ΕΚ) αριθ. 316/2004 (1) της Επιτροπής, της 20ής Φεβρουαρίου 2004, για τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων,
            
         
               —
            
            
               επικουρικώς, να ακυρώσει, ολικώς ή μερικώς, το άρθρο 1, αριθμοί 3, 8 α, 9 α, 9 β, 10 και 18 (και κατά συνέπεια το παράρτημα II) του κανονισμού (ΕΚ) αριθ. 316/2004,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η παρούσα προσφυγή βάλλει κατά του κανονισμού (ΕΚ) αριθ. 316/2004 της Επιτροπής, της 20ής Φεβρουαρίου 2004, για τροποποίηση του κανονισμού (ΕΚ) αριθ. 753/2002 για τη θέσπιση ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου όσον αφορά την περιγραφή, την ονομασία, την παρουσίαση και την προστασία ορισμένων αμπελοοινικών προϊόντων.
   Οι προσφεύγοντες, κατ' ουσίαν, επισημαίνουν τον υπαρκτό κίνδυνο, με τη θέση του προσβαλλομένου κανονισμού σε εφαρμογή, να προκύψει, υπέρ των παραγωγών τρίτων χωρών, ένα είδος ελευθέρωσης της αγοράς όσον αφορά τη χρήση των ακολούθων παραδοσιακών ονομασιών, που διακρίνουν συγκεκριμένους ιταλικούς οίνους γνωστούς σε όλο τον κόσμο: Amarone, Cannellino, Brunello, Est!Est!Est!, Falerno, Governo all'uso toscano, Gutturnio, Lacryma Christi, Lambiccato, Morellino, Recioto, Sciacchetrà, Sciac-trà, Sforzato (ή Sfurzat), Torcolato, Vergine, Vino Nobile, Vin santo (ή Vino Santo ή Vinsanto). Αυτό θα έπληττε την θέση που με πολύ μόχθο έχουν καταλάβει στην αμπελοοινική αγορά οι παραγωγοί των κρατών μελών (παραγωγοί που δεσμεύονται από αυστηρές ποσοτικές και ποιοτικές παραμέτρους) και ιδίως θα κλόνιζε ανεπίτρεπτα την εμπιστοσύνη των καταναλωτών: ειδικότερα, οι παραγωγοί των τρίτων χωρών δεν θα υπεχρεούντο να συμμορφώνονται με τους οικείους κανόνες παραγωγής και θα κατέληγαν έτσι να θέτουν στην κοινοτική αγορά προϊόντα στερούμενα των οινολογικών και οργανοληπτικών ιδιοτήτων, τις οποίες αντιθέτως οι παραπάνω οίνοι πρέπει να διαθέτουν.
   Βάσει της εθνικής ρυθμίσεως, όλοι οι προσφεύγοντες νομιμοποιούνται να επαγρυπνούν για τη χρήση των εν λόγω παραδοσιακών ονομασιών και πάντως να τις χρησιμοποιούν.
   Προς στήριξη των ισχυρισμών τους, οι προσφεύγοντες θεωρούν ειδικότερα ότι η Επιτροπή υπερέβη τα όρια των αρμοδιοτήτων που της απονέμονται και εξέδωσε τον προσβαλλόμενο αναιτιολόγητο κανονισμό, χωρίς να έχει λάβει την προηγούμενη γνώμη της διαχειριστικής επιτροπής οίνων που συνιστάται με τον κανονισμό (ΕΚ) αριθ. 1493/1999 και χωρίς να έχει προηγουμένως καλέσει τους ίδιους τους προσφεύγοντες να παρέμβουν.
   Οι προσφεύγοντες θεωρούν άλλωστε ότι ορισμένες διατάξεις του προσβαλλομένου κανονισμού παραβιάζουν σημαντικές αρχές της συνθήκης ΕΚ, όπως στον τομέα της γεωργίας, του ανταγωνισμού, της προστασίας των καταναλωτών, της ισότητας, της αναλογικότητας, των κεκτημένων δικαιωμάτων και της ασφάλειας δικαίου. Ο προσβαλλόμενος κανονισμός προσβάλλει συγκεκριμένες διατάξεις του κανονισμού (ΕΚ) αριθ. 1493/1999 (και συγκεκριμένα τα άρθρα 47, 48 και 49) και αντιφάσκει προς τις διατάξεις των άρθρων 23 παράγραφος 3 και το άρθρο 24 παράγραφος 4, της λεγόμενης Συμφωνίας TRIP του Marrakesh της 15ης Απριλίου 1994 (Συμφωνία για τα δικαιώματα πνευματικής ιδιοκτησίας στον τομέα του εμπορίου), της οποίας η Ευρωπαϊκή Κοινότητα είναι συμβαλλόμενο μέρος.
   Οι προσφεύγοντες επικαλούνται επίσης ότι ο προσβαλλόμενος κανονισμός εκδόθηκε κατά παράβαση της υποχρεώσεως αιτιολογήσεως των πράξεων.
   
      (1)  ΕΕ L 55 της 24.2.2004, σ. 16.